khistorydata/jeongjo-sjw-relations huggingface dataset:
정조 3년
己亥四月二十八日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。昨日之雨。誠是甘雨矣。上曰。得無不足之慮乎。國榮曰。似無不足之慮矣。上曰。罪人大春鎭寬之定配。昨夜下敎。而尙無禁府之草記。何也。國榮曰。政院未見傳敎矣。上曰。司謁。不卽出傳而然矣。自政院。招致立庭問之。可也。國榮曰。鎭寬大春。旣已定配。捕廳所囚干連諸罪人。亦處分。似好矣。上曰。當一倂放送矣。上曰。王大妃殿。進御一錢五分重人蔘粟米飮。調竹瀝薑汁。一貼煎入。出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始仕直。行右承旨李義翊坐。左副承旨洪檢坐。右副承旨徐有防坐直。同副承旨申應顯坐。注書李兢淵藥院直一員未差。假注書金載瓚仕直。事變假注書未落點。
정조 3년
徐有防啓曰。合辭方張之時。憲府無詣臺之員。事甚未安。除在外疏批未下傳旨未下外。大司憲鄭昌順。卽爲牌招。何如。傳曰。允。
정조 3년
又啓曰。大司憲鄭昌順牌不進。執義兪彦鏶。掌令金鍾厚在外。李奎緯疏批未下。持平洪樂淵傳旨未下。林濟遠在外。今日以監察茶時之意。敢啓。傳曰。知道。
정조 3년
以御營廳習陣單子。傳于徐有防曰。纔過中旬。停。以明日經筵。取稟。又傳于曰。停。
정조 3년
徐有防。以宿衛所言啓曰。御營廳東營入直軍中。五十名除出。移直於集春營事。定奪矣。明日爲始。東營軍五十名。將官率領。與訓局集春營軍兵。替代入直事。分付各該營之意。敢啓。傳曰。知道。
정조 3년
又以義禁府言啓曰。慶尙監司李在簡狀啓。據刑曹粘目內。靈山前縣監李台峻成德雨洪直浩。移本府處之事。允下矣。李台峻成德雨等。待命於本府。卽爲拿囚。而洪直浩。前以他罪。方在時囚。以狀啓內辭意。添問目取招。何如。傳曰。允。
정조 3년
又以刑曹言啓曰。因玉堂陳箚。罪人鎭厚惟吉。支屬應坐者。遠地散配事。命下矣。兩賊應坐支屬。移文京兆。考出帳籍。又令各部。一一査出。修成冊報來後。定配所。卽爲發配之意。敢啓。傳曰。知道。
정조 3년
又以刑曹言啓。逆賊鎭厚惟吉等。應坐諸人。移文京兆。使之考籍以送。又令各該部。一一査出。修成冊牒報之意。捧甘知委矣。漢城府回移及該府成冊。今纔來到。鎭厚母丁禧。全羅道康津縣。妻舜任。平安道碧潼郡。妾舜愛。慶尙道泗川縣。子秉漢。咸鏡道明川府。子婦任愛。慶尙道機張縣。女望愛。全羅道靈巖郡。姪聖雲。平安道朔州府。竝邊遠定配。卽爲押逆。庶母慶海丁梅。時在廣州地云。慶海全羅道務安縣。丁梅平安道鐵山府。定配所。令道臣。卽爲發配事。發關。分付。罪人惟吉帳籍。自京兆。雖已考來。而惟吉本居廣州府。應坐諸人。或慮有未盡入籍者。故使地方官。査出牒報事。已爲發關畿營。待其報來。一體發配。而其中惟吉弟惟喆。姪國衡。自捕廳。先已捉來。惟喆慶尙道南海縣。國衡平安道昌城府。定配所爲先發配之意。敢啓。傳曰。知道。鎭厚。雖極凶獰。而旣未正法。又與已前諸賊情狀。猶有間焉。母妻女婦等女人。勿配。放逐鄕外。但令該地方官。更不得入京任着。可也。至於惟吉族屬散配事。昨欲下敎。而夜深未果矣。渠與鎭厚。一而二。二而一。則設有如許處分。因無不可。而至渠遲晩卽知情也。雖不徑斃而正法。知情之律。不過只誅其身。則此似法外之事。置亦無足有所議。勿論。亦以此意。分付該道。
정조 3년
正言申應淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣定配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟命王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。答曰。不允。
정조 3년
掌令李奎緯疏曰。伏以臣賦命奇險。生未能以一事致人子之職。徒然出世。積貽親憂。末乃罪殃攸發。禍延所怙。不自滅死。奄經三霜。外除過而朝籍復通。遺簪記而恩旨遄降。叨榮增痛。有淚無從。嗚呼。臣荷先朝再生之恩。受殿下希世之知者。中間非無一死酬報之會。而掩抑耐住。終不敢遂意者良以父病癃篤。朝夕待變。不忍重爲危厲之擧。以傷奄奄之氣也。嗚呼。旣不能效臣職。又不能終親養。徒作天地間一罪人。俯仰斯世。此何人哉。至痛在是。臣雖無知。以何意況。彯纓榮途。獨享寵祿乎。且臣母。年人七十有六。喪威之餘。氣力沈頓。常不可弛心離捨母側。從宦君所。情所不敢。竊仰聖朝方以孝爲理。如臣之事親日短者。合被矜諒。姑許長暇。還他本分。專意養母。卽聖上至化中一事也。臣不勝哀懇之至。嗚呼。臣之負我殿下多矣。其一。待罪湖邑也。孤殿下奬勉之意。違自己報效之忱。苟非天日在上。臣豈免彼輩之甘心哉。念臣無寸長而平生自勉者。不欺君三字。符也。當時事實。詳對三供而細審。狀辭宗旨。特以別杖一款。鍛鍊成案。納賂之說。漫漶丁當。彼而鍛鍊者。何心也。此而漫漶者。又何心也。豈以獄貨非寶。不足罔日月之聖聰。而本領扯碎。方可以毁侏儒之一節耶。諒臣所自勉者。全未實踐。故人若是其撕壞也。是宜受而爲罪。益自加勉處也。第伊時刑其囚也。實不用別杖。臣出獄後。有瑞山縣監朴志泓與臣書。可爲公證者。其書略云。行査之初。李妻偸出殺獄訊杖。走納營門。志泓聞而駭之。重治官隷。而印封李哥受刑之杖。急送營門。營門受李妻之所納。而却本縣之所送云。其書方在臣所。臣何敢虛謊。名以道臣。受命於朝。而處事如是耶。然此在百奮有臣。猶屬細故也。今不足追究。第其身。今雖逬逐。想其勢必有潛長者。絡若起如脫免。則臣當首被其殲。在臣避遠駭機之道。豈宜如幕上之燕。呴呴然不知其危也。況臣孤負聖知。破敗素履者。如彼。今何藉手欲事明主。冒入周行乎。恩私感激。顚倒出肅。亶出叩謝之忱。仍因蹲據。非臣所敢。伏願聖明。亟命刊臣仕籍。以戒臣焉。臣今不以見職自處。而侍從之名尙在。則可以言矣。葵藿衛足之性。不能終化。鷹鸇逐鳥之擧。何可但已。嗚呼。向來諸逆之變。尙何言也。以我殿下仁孝睿聖之德。千一應運。百靈效祥之初。何故見彼千古至凶之物也。已斃之逆。固多未施之典。而未勘之逆。尤竊難測之憂。思之及此。凜然心寒。鄭妻之窮凶極惡。濯髮難數之罪。天地所不容。神人所不貸者。豈宜至今容息於覆載之間也。至於龜柱。臣亦所嘗親者。豈意其外假大義。內懷貳心。匿情祕影。暪一世之耳目。蓄滿腔之濫猾。自謂討賊而反復作賊。乃如彼哉。向使王臣輩。早知具隱微情狀於丙申秋洞諭之前。其所反戈而攻者。必先於他逆矣。是眞李陵叛。而隴西士大夫恥之者。令人切齒痛心。有倍於諸賊。爲今日殿下之臣者。龜柱不先誅。則他賊何以論也。況量翼𨩌諸逆。凶圖旣發之後。龜柱。尤無可生之法。殿下雖欲傅之生議。其可得乎。大論經年。聖斷尙靳國人之憂。無以解焉。王臣之憤。無以洩焉。伏願聖明。竝加深慮。早決乾斷。快降兪音焉。臣伏聞殿下以龜柱爲是慈聖之兄。而不忍置法云。是誠我殿下以父母心爲心之孝也。雖然。臣竊仰體慈聖之處義矣。昔管叔周公之兄也。而謀危宗社。則周公誅之。惟我聖母。至德洪功。卽古之女中堯舜也。以堯舜之聖。豈不爲周公事乎。殿下苟體慈聖此義。則臣恐此事無所難矣。伏願殿下。念哉。其餘合辭中諸罪人。其所負犯。亦皆如何。國論所在。君上亦不可自由者。竝降處分。毋怫群情。至於繡衣書啓中五人。其情犯之深淺。何以測量。而只施刑配而止哉。亦命一竝鞫問焉。大抵後來治逆。極其疎略。如量翼𨩌輩。稱兵挾匕。渠旣自吐。則此非一夫獨自行之事。必有倚仗儲用。如逆能之排置將任者。逆範之募得死卒者。而兩賊伏法之前。未聞此事究覈斯得者。元凶雖戮。其死士之狼驚鯢駭者。安知無落草伏莽以俟時也。殲厥巨魁。䝱從罔治。固是盛德事。而野火燒不盡。春風吹又生。臣有憂焉。亦願殿下。每當治逆。深念而毋忽焉。答曰。省疏具悉。疏中所陳事。當留意。爾其勿辭。從速察職。
정조 3년
己亥四月二十九日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。昨日之雨。可謂周洽矣。上曰。幸甚矣。上曰。畿伯之雨澤狀啓。豈可稽緩乎。當此顒望之時。幸得甘雨。而不卽馳啓者。不可無責矣。國榮曰。似是不察而然矣。上曰。今日次對。何不來會云乎。國榮曰。似無時急稟定之事矣。上曰。宿衛所節目。不可不從近爲之矣。國榮曰。此是創設者。恐不可輕易爲之。下詢大臣而議定。似好矣。上曰。卿言是矣。上命書公事判付。國榮曰。訓局軍制。外面雖似衆多。而凡干勞役。比他營偏若。且攔後軍定出後。事多掣礙。臣意。則集春營。自是御營軍入直處所。而御營東營百名入直。亦甚太多。就其中除出五十名。移直於集春營。則在御營。別無所損。在訓局。大有所益。故敢此仰達矣。上曰。依爲之。出擧條上曰。加味黃芩湯。一貼煎入。出榻敎上命退。諸臣以次退出。
정조 3년
己亥四月二十九日未時。上御誠正閣。左承旨入侍。行左承旨鄭民始。記事官李兢淵李信祜鄭東浚。以次進伏訖。上曰。昨日之雨誠幸矣。民始曰。然矣。上命書傳敎曰。同副承旨馳詣宗廟景慕宮。奉審摘奸以來。以御營哨官望單子。上曰。昨年因左相所奏。出擧條定式之後。軍門將官除汰。則草記。新差者擬望。而雖有應遞之故。近亦有飭敎。各司公事。皆令擧實直書。不敢以有頉未差等語。懸註則。觀此望單。書以未差代。事甚怪也。問啓。上曰。日前政事中。文官復職者。何處人乎。民始曰。定州人也。而年過七十云矣。上曰。幾年後復職乎。民始曰。落仕於乙亥年云矣。。民始曰。端午帖製進不遠。而惠慶宮。則與常時有異。何以爲之乎。上曰。勿爲製進。可也。上命退。諸臣以次出。
정조 3년
己亥四月二十九日初更五點。上御誠正閣。右副承旨入侍時。右副承旨徐有防。假注書金載瓚。記事官李信祜鄭東浚。以次進伏訖。上命書刑曹鎭厚。支屬散配草記判付。又命書禁府議處啓目判付。又命書戶曹陵幸時進排物種定奪草記判付。又命書傳敎曰。該府滯囚甚多。議處公事。方令判下。照律開坐。亦勿遲滯擧行事。分付。又命書傳敎曰。以今日內人出入事觀之。近來閽禁之蕩然。可推而知。申飭各門及兵曹。跟隨及雜人。另加嚴飭。命退。承史以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨徐有防坐。同副承旨申應顯坐直。注書李兢淵藥院直一員未差。假注書金載瓚仕直。事變假注書未落點。
정조 3년
申應顯啓曰。合辭方張之時。兩司無詣臺之員。事甚未安。除在外傳旨未下外。呈告人員。竝卽牌招。何如。傳曰。允。
정조 3년
徐有防啓曰。大司憲鄭昌順牌不進。執義兪彦鏶。掌令金鍾厚在外。李奎緯牌不進。持平洪樂淵傳旨未下。林濟遠在外。今日以監察茶時之意。敢啓。傳曰。知道。
정조 3년
鄭民始啓曰。藥房都提調徐命善。依下敎來待矣。傳曰。入侍。
정조 3년
以掌令李奎緯。持平洪樂淵。司諫李恒祚。正言申應淵等。牌不進罷職傳旨。傳于申應顯曰。只推。
정조 3년
以校理柳誼。副校理尹行元。牌不進罷職傳旨。又傳于曰。只推。更爲牌招。
정조 3년
申應顯啓曰。昨年因左相所奏。出擧條定式之後。軍門將官。除汰則草記。新差者擬望。而雖有應遞之故。近亦有飭敎。各司公事。擧實直書。不敢以有便未差等語懸註。則觀此望單。書以未差代。事甚怪也問啓事。命下矣。問於御營廳。則以爲哨官朴思恭在喪代。備三望報于兵曹時。以在喪代懸註以送云云故。問于兵曹。則以爲果未詳察。誤以未差代懸註云矣。敢啓。傳曰。知道。
정조 3년
又啓曰。端午帖製述人。旣以抄啓。弘文提學李徽之。待明朝牌招。以爲出韻科次之地。何如。傳曰。允。
정조 3년
又以弘文館言啓曰。繼講冊子。問議草記。有更令領事獻議之命矣。臣淵淳。就議于領事處。則領議政臣金尙喆。以爲大學。雖是宿講之書。以今筵講次第之失序。論語後。繼講大學。曾有儒臣追補之說。三講中一講。以大學爲定。亦欲竝行而不廢。經筵官獻議。意固好矣。第伏念法講。異於召對。兩書之一時分講。如或難便。則論語畢講後。繼講大學。恐亦爲一道。而以臣蔑學。何敢妄論。伏惟上裁云。左議政臣徐命善。以爲以講學之序言之。則繼講孟子於講論語之後。固當然矣。以追補之義言之。則兼講大學於講孟子之時。亦無不可。而首相獻議中。法講異於召對。分講有所難便云者。儘有意見。論語畢講後。繼講大學。大學畢講後。繼講孟子。不害爲追補次序之道。臣學識魯莽。不敢質言。伏惟上裁云。領事獻議如此。何以爲之。敢啓。傳曰。依議施行。
정조 3년
徐有防。以戶曹言啓曰。陵行時進排式例中。各種釐正者。依定奪別單書入。待啓下。依此擧行之意。分付京畿道臣。何如。傳曰。允。如是釐正者。必欲爲民除弊。而定式之後。復若定式之前。則烏在其朝家勤諭之本意乎。令道臣。以此知悉。及此定式之初。卽爲詳細知委列邑。俾各曉然知之。此後葉錢把芻。莫或以法外事。貽弊於小民事。另加謄關嚴飭。
정조 3년
鄭民始。以禮曹言啓曰。齊陵陵上石物塗灰修改。今五月初五日。孝陵兩陵上石物塗灰修改。同月初七日擧行事。啓下矣。本曹堂上郞廳。依例兼進。以除廚傳之弊。何如。傳曰。允。
정조 3년
申應顯。以奉常寺官員。以都提調意啓曰。東籍親耕田所種大麥。今五月旬前當爲成熟之意。敢啓。傳曰。攝刈。
정조 3년
又以義禁府言啓曰。時囚罪人李龍中。告身盡行追奪。徒三年定配。又五年禁錮事。照律公事判付內。功減一等。啓下矣。李龍中功減一等。告身盡行追奪。五年禁錮。洪忠道沔川郡順城驛徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 3년
徐有防。以義禁府言啓曰。時囚罪人李鎭忠。杖一百收贖。告身盡行追奪。流三千里定配事。照律公事判付內。議減一等。啓下矣。李鎭忠。議減一等。洪忠道扶餘縣龍田驛。徒三年定配。而以議啓內辭意。具罪目。依例發遣府羅將。押送配所。何如。傳曰。允。
정조 3년
申應顯。以義禁府言啓曰。因玉堂箚子。鎭厚惟吉兩賊之支屬應坐者。竝遠地散配事。依施矣。罪人鎭厚父放逐鄕里。罪人埏慶尙道鎭海縣定配。而以玉堂箚子內辭意。具罪目。依例發遣府書吏。押送配所。何如。傳曰。允。
정조 3년
徐有防。以刑曹言啓曰。因本曹啓辭。鎭厚母妻妾女婦等女人。勿配。放逐鄕外。但令該地方官。更不得入京。惟吉支屬散配事。此似法外之事。勿論。以此意。分付該道事。命下矣。罪人鎭厚母妻妾女婦。放逐鄕外一款。令京兆。依例擧行。罪人惟吉支屬。依傳敎勿論事。亦爲發關分付于該道道臣之意。敢啓。傳曰。知道。
정조 3년
申應顯。以漢城府言啓曰。因刑曹草記。罪人鎭厚母妻妾女婦。放逐鄕外一款。令京兆擧行事。允下矣。依傳敎。罪人鎭厚母丁禧。庶母慶海。庶母丁梅。妻舜任。妾舜愛。女望愛等。女六人。竝放逐鄕外之意。敢啓。傳曰。知道。
정조 3년
己亥五月初一日卯時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣而鼻腫尙未快差矣。國榮曰。諸醫以爲加味黃芩湯。連爲進御爲宜云矣。上曰。近來門禁解弛。以昨日宮人出入事言之。良可駭也。國榮曰。近不申飭而然矣。上曰。鎭厚之罪犯。綻露無餘。雖與結案無異。而其妻妾之散配。殊非法意。故昨者下敎矣。國榮曰。其在欽恤之道。下敎誠好矣。上曰。判義禁。何不參坐云乎。國榮曰。以洪直浩事。嫌不敢當之云矣。上曰。王大妃殿進御加減蔘香散。五貼製入。上曰。王大妃殿進御一錢五分重人蔘粟米飮。調竹瀝薑汁。一貼煎入。上曰。加味黃芩陽煎入。上曰。藥房都提調入侍。竝出榻敎上命退。諸臣以次出。
정조 3년
己亥五月初一日辰時。上御熙政堂。輪對官入侍時。宗廟署令車大修。社稷署直長鄭來鼎。長興庫主簿金煹。掌苑署奉事李英遠。行右承旨李義翊。假注書金載瓚。記事官李信祜鄭東浚。以次進伏訖。上命輪對官。以次進前。宗廟署令車大修進伏。上問職姓名。對曰。宗廟署令臣車大修矣。上問職掌。對曰。別無所掌之職。而惟是五日奉審。逐日修掃矣。上問所懷。對曰。職是閑務。識又愚迷。無別般可達者矣。上問居在何處。對曰。家在平安道宣川地矣。上問登科幾年。對曰。己卯榜矣。今爲二十一年矣。上問科名。對曰。明經科矣。上曰。汝有顯祖乎。對曰。車禮亮。爲臣高祖矣。上曰。此是車禮亮後孫乎。汝祖事蹟。載於本道邑誌乎。載於家藏舊乘乎。對曰。本道則無所記傳者。家藏則雖有私自錄藏者。不敢以私家所錄仰對矣。而故相臣文忠公閔鎭遠奏議中。有載錄者矣。上問落仕幾年後。復職乎。對曰。落仕後十二年。而始叨見職矣。上問右承旨曰。今番疏通後。物情以爲何如云耶。對曰。中外恰然聳動云矣。上又命進前。社稷署直長鄭來鼎進伏。上問職姓名。對曰。社稷直長臣鄭來鼎矣。上曰。誰也。對曰。故正言臣鄭來謙之弟。而親族中今無立朝者矣。上曰。是爲延日鄭氏。而汝是來字行乎。對曰。然矣。上問職掌。對曰。神室則五日奉審。壇內則逐日修掃矣。上問所懷。對曰。別無所懷矣。上問弊瘼。對曰。本署。則無弊瘼之可陳者矣。上曰。本署器具未逮。守衛疎虞間。或有偸瓦劃墻之患云。近亦然否。對曰。連爲申飭。而守卒尠小。不能一一巡檢。且近接閭閻。墻垣不高。自不無此等之弊。故連爲嚴飭守護矣。上曰。墻屋壇墠之間有頉。則能隨處隨補乎。對曰。姑未能盡爲修改矣。上命退。長興庫主簿金煹進伏。上問職姓名。對曰。長興庫主簿臣金煹矣。上問職掌。對曰。掌米麪矣。上問紙色。誰所掌乎。對曰。紙是奉事所掌矣。上問遺在。對曰。米爲一千三百七十六石。太爲二百五十四石。新捧則米爲五千二十六石。太爲九百十石矣。上問弊瘼。對曰。臣新叨見職。姑未能詳知。而幸無目下可言之弊矣。上問所懷。對曰。別無可達之懷矣。上問幾處頒祿乎。對曰。只頒內寺祿矣。上問頒祿之際。無稱冤之端乎。對曰。昨纔頒祿。而未聞有稱冤之弊矣。上問倉在本庫乎。在他處乎。對曰。盡在本庫中矣。上問曾經守令乎。對曰。年前待罪于三登縣令矣。上問年限未過乎。對曰。已過年限矣。上問年爲幾歲。對曰。今年七十矣。上曰。誠矍鑠矣。上問兄弟幾人。對曰。只有一弟矣。上曰。此是金熤之兄。而注書之叔乎。義翊曰。然矣。上曰。禮曹參判。何故爲呈辭乎。義翊曰。聞有實𧏮而方當奉審之行。故呈辭云矣。命退。掌苑署奉事李英遠。進伏。上問職姓名。對曰。掌苑署奉事臣李英遠矣。上問職掌。對曰。掌乾果矣。上問遺在。對曰。胡桃八十七石。大棗一百六十一石。黃栗四十五石。榧子四石。榛子三十五石。柏子一百五十五石。乾柿二千九貼矣。上問所懷。對曰。無所懷矣。命退。上曰。此是誰也。義翊曰。李衍祥之子矣。上曰。此是英字行乎。義翊曰。然矣。上曰。與兵判幾寸乎。義翊曰。爲六寸孫矣。上曰。李衍祥。有子幾人。義翊曰。有二子。而一則死矣。上曰。兵判之子名。爲誰也。義翊曰。李輪祥矣。命退。承史以次出。
정조 3년
己亥五月初一日巳時。上御誠正閣。藥房都提調入侍時。都提調徐命善。行左承旨鄭民始。記事官李兢淵徐龍輔鄭東浚。以次進伏訖。命善曰。日間聖體。若何。上曰。一樣。而近以鼻腫爲苦矣。命善曰。此不過一時例症。而伏聞牛黃膏。連爲進用云。冷劑豈可過進乎。上曰。前亦多服。而無害矣。命善曰。今番雨澤。誠極幸矣。上曰。然矣而猶有不足之慮耶。命善曰。此時雨澤。若或太過。則恐爲牟麥之害矣。上曰。今年麥農。到處皆豐登云。秋事若如麥農。則何幸何幸。命善曰。以今觀之。秋事亦有豐登之望矣。上曰。宿衛所規模。尙今未成。故方欲成出節目。卿與領相。相議爲之。以爲稟處之地。好矣。命善曰。宿衛所之尙無節目。誠爲欠事矣。上曰。宿衛所。無從事官之故。草記等事。無來呈之官。其在事體。殆不成樣。以兵曹郞廳。兼從事官何如耶。命善曰。此果好矣。上曰。然則兵曹郞廳。一竝兼差耶。以結束色郞廳兼差好耶。命善曰。此亦無妨。而臣意則無論其色。只以入直郞廳。兼行從事官之任。似好矣。上曰。然矣。命書傳敎曰。宿衛所應行事件。雖有前後受敎。紊亂無統。擧行之際。不特眩於承接。亦非尊體貌之道。適因入侍。左相旣承筵敎。與領相相議。聚輯本所受敎。彙成節目。後日次對。稟處以爲永久遵行之地。上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐。右副承旨徐有防坐直。同副承旨申應顯坐。注書李兢淵藥院直一員未差。假注書金載瓚仕直。事變假注書未落點。
정조 3년
李義翊。以都摠府言啓曰。今日入直宣官武兼及有廳軍士。中日習射。請出標信。傳曰。知道。
정조 3년
徐有防啓曰。合辭方張之時。兩司無詣臺之員。事甚未安。除在外外。呈告人員。倂卽牌招。何如。傳曰。允。
정조 3년
傳于鄭民始曰。禁衛大將留待。
정조 3년
徐有防啓曰。明日次對。兩司長官。當爲進參。大司憲鄭昌順。待開門牌招。何如。傳曰。允。
정조 3년
鄭民始。以實錄廳郞廳。以摠裁官意啓曰。本廳堂上行兵曹判書李徽之。分掌纂修癸巳甲午兩年。今旣畢修。他年條時政記及政院日記。更爲移奉。何如。傳曰。允。
정조 3년
又以吏曹言啓曰。司僕寺正李亨元呈狀內。身病甚重。勢難察任云。今姑改差。何如。傳曰。允。
정조 3년
掌令李奎緯啓曰。臣見識鹵莽。言議骳骫。本非淸朝耳目之姿。而前年猥叨是任。都憲李溎。出而擊臣。斷之以露出僻詭之圭角。全無和吉之氣像云。至請不敍之典。當是時也。臣之一身。爲麟厚兩賊家載鬼之車。朝夕奇禍。臣固自分。彼末減之斥。眞是程夫子所謂故人情厚者。且今議者。亦云李溎雖在。麟厚已斃。不宜以此引嫌於聖明之世云。臣則謂未論言者之如何。只此憲臺一步。卽臣僨敗之地。今何可冒居匪居之所。重貽淸朝之羞乎。請命遞斥臣職。答曰。勿辭。亦勿退待。
정조 3년
大司憲鄭昌順。大司諫金文淳。掌令李奎緯。獻納李枰。校理鄭淵淳柳誼。副校理尹行元。正言申應淵。修撰徐有成趙鼎鎭。副修撰李殷模金宇鎭啓曰。請亟寢鄭致達妻減死安置之命。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島定配罪人龜柱。亟加嚴鞫。快正王法。措辭見上答曰。不允。
정조 3년
大司憲鄭昌順。大司諫金文淳。司諫李恒祚。掌令李奎緯。獻納李枰。正言申應淵啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。
정조 3년
掌令李奎緯啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府請配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬。應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府。設鞫嚴問。究覈得情。措辭見上答曰。不允。趙濟泰李潤成等事。孟鳴遠事。李璟等事。亟停勿煩。德泰支屬事。依啓。
정조 3년
正言申應淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請定配罪人志遜。更令王府。設鞫嚴問。期於得情。請減死罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王法。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。措辭見上答曰。不允。鄭遠達等事。黃師憲事。金鍾正事。權翊事。李璟等事。亟停勿煩。
정조 3년
行左承旨鄭民始。右副承旨徐有防啓曰。臣等之繼三司而啓者。凡幾遭矣。臣等言之而漸歸文具。殿下聽之而亦覺支離。以文具之言。備支離之聽。尙何望孚格之效乎。不誠之罪。臣等固無所逃。而致臣等於不誠之罪者。亦殿下有以使之然也。是豈臣等所仰望於殿下者哉。噫。雖使人心有底定之期。世道無可危之憂。此賊不可一刻留置。則沫血之請。固不容時日少緩。而況今凶逆繼起。鞫獄纔撤。世道之日下。人心之難信。將至於莫可救藥。其所以汲汲然拔本塞源。定民志而鞏國勢者。日急一日。今乃沁沁泄泄。在下謄傳。自上之例批。猶復前日。少無警動懲創底意。臣等實不勝抑鬱悶迫之至。玆又齊聲仰籲。伏願聖明。亟回三思。特允三司之請焉。答曰。不允。
정조 3년
司直洪樂性疏曰。伏以時囚罪人洪直浩。卽臣庶三寸叔矣。方有議處之命。而臣不敢冒當。玆敢短章仰瀆。伏乞亟賜變通。俾議讞無滯。不勝幸甚。答曰。省疏具悉。所辭如此。照律。令次堂擧行。
정조 3년
司諫李恒祚疏曰。伏以臣病伏涔涔之中。伏見日前傳敎下者。有鞫囚諸賊酌處之命。此雖出於我聖上至仁好生之德意。臣誠不勝其驚惋憤痛。繼之以訝惑也。噫。賊厚凶書中。不忍聞不忍言之說。實是亘萬古所無之逆。而凶頑抵賴。忍杖徑斃。已極神人之憤。大春則袖投凶書。與鎭厚同一逆魁也。又況其父埏。其弟鎭寬。凶慘情節。萬無不知之理。厚吉徑斃之後。獄情之究覈。專在於大春埏鎭寬。而諫啓堂箚。不賜允從。常刑未加。輿憤益鬱。國無法則已。國有法則寧有是理哉。至於惟吉之窮凶叵測。與鎭厚一串貫來。而幹之以述海非逆之說。爛漫酬酢於惟吉者。尤是萬萬陰慘。惟吉則未及正刑。元幹則遽命遠配。揆以獄體。亦無是理。益華則以逆趾卵育之人。當初漏網。已極駭惋。到今被捉情迹旣露。則其在嚴鞫體之道。豈可編配而止哉。伏願聖上。毋以平反之仁。有忽庸刑之典。埏及酌處諸賊。更加嚴鞫。次第正法。斷不可已也。仍伏念臣之狗馬賤疾。輒事煩瀆。極知其猥越惶悚。而所患寒感之祟。今至一望。諸般症刑輾轉添劇。勺水不入。氣息漸綴。重以風痰挾作。手足麻痺。以此病狀。萬無時月之間蠢動之望。玆於天牌之下。承膺無路。收拾短精。略申誅討之請。兼控疾痛之呼。伏乞天地父母。諒臣難强之私。治臣違慢之罪。亟削臣職。以肅朝綱。以安微分。千萬幸甚。答曰。省疏具悉。疏陳雖如此。亦有酌量者。爾其勿辭。調理察職。
정조 3년
持平洪樂淵疏曰。伏以臣於言職。屢叨蔑效。豈有一半分堪承之望。而馹召之命。遠辱鄕廬。誠急叨謝。義重沐浴。章皇上來。黽勉出肅。一日帳殿。兩次鞫座。諸臺進參。合辭聯籲。非止一再。而忱誠淺薄。終靳允兪。間因緘答之例署。至被承宣之請推。引避而承勿辭之批。逋召而下只推之敎。仰感恩私。俯怵義分。宜不敢復事違傲。矧今推鞫纔撤。輿憤尙切。凶魁假息之憂。不一其端餘醜覈實之道。不容少忽。是時居臺職者。惟當苦口叫閤。積誠回天。有不得請則決不可退。何敢爲言私瀆擾之計。而第臣老母。年衰鄕居。居恒善病。藥餌爲命。臣之情私。實無以離側從仕。而今番趨召。專爲懲討。未暇顧私。卽又得接鄕信。則臣母近當初炎。脫着失宜。受風添感。滯泄交發。証形匪細調治之節。方待臣歸云。臣聞此報。方寸煎灼。玆敢忙投短章。徑尋鄕路。請由實涉非時。擅往合被重辟。伏乞聖玆。亟命遞改。仍降威罰。以便救護。以昭法紀焉。臣方請急。豈宜贅他。而情理所迫。雖不得已行。憂憤之極。亦難容終默。敢此附陳焉。噫。自殿下御極。四載于今。治躋淸明。而鬼蜮之徒莫遁其情狀。德懋寬仁而梟獍之類益逞其凶毒。千奇百怪愈甚。于紀之變。接跡而起。止辟之治。無時可覩。此由於亂源不塞。而派流漸溢。逆根未拔。而滋蔓難圖。馴至有向日投書之賊。中外大小。有口者無不曰鄭妻之惡不除。凶徒之跳踉。理所必至。龜柱之逆未誅。而醜類之闖發。勢所固然。前後登筵之臺。近日喉院之啓。披誠瀝血。焦唇罄竹。而殿下一味訑訑。群情轉益遑遑。如臣疎賤。別無新奇之說。徒犯煩瀆之罪者。決知其進言之無益。而忝在法從。未效必誅之義。遠歸鄕第。益切俱生之憤。思之有靦。良欲無生。臣連參鞫座。耳聞凶逆之供。目見妖獄之變。惟吉旣以知情實狀。箇箇輸款。則鎭厚之自投凶書。情節盡露。灼如觀火。而忍杖不服。遂至於徑斃隱情。追覈之路。一則在於埏之拿鞫。一則在於鎭寬大春之究問。而推鞫不復開坐。凶囚遽命發配。獄體顚倒。莫此爲甚。至於元幹之與惟吉凶書。益華之爲趾賊私人。多有可疑之迹。俱無自明之言。則嚴訊得情。在所不已。而酌處之命。又出意外。殿下每於治獄之際。專事涵貸。惟欲速了。如是而亂賊何時可懲。隄防何時可嚴。臺啓箚。迭請反汗。公憤可見。王法難貸。伏願殿下。廓揮乾斷。先允三司之請。以淸亂本。亟從鞫埏之請。諸罪人酌處之命。亟許還寢。以折凶萌焉。答曰。省疏具悉。鞫囚決配。出於裁處。爾其勿辭。救護母病。
정조 3년
己亥五月初二日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。國榮曰。鼻中腫處。益有差勝之勢乎。上曰。比前益勝矣。上曰。宿衛所節目事。昨日下敎於左相。而本所之無從事官。不成體貌。故以兵曹郞廳差出爲定矣。國榮曰。此果便好矣。上曰。宿衛所懸板。已成出云乎。國榮曰。今方造成云矣。上曰。加味黃芩湯一貼煎入。出榻敎上命退。諸臣以次出。
정조 3년
己亥五月初二日未時。上御誠正閣。左承旨禁衛大將。同爲入侍時。行左承旨鄭民始。記事官李兢淵李信祜鄭東浚。禁衛大將具善復。以次進伏訖。上曰。役事已爲告畢乎。善復曰。昨已訖役矣。上曰。伐木幾何。善復曰。後岡及紅箭門近處所伐之木。合爲三百餘株。而今則道路甚廣矣。上曰。浚井之役。何以爲之乎。井與坊築。竝爲石築。而前川木橋。每爲營繕之弊。故以所伐之木造橋。而今則甚完固矣。上曰。此則省費大矣。上命書傳敎曰。永祐園役處。功易告成。殊可尙也。監蕫禁衛大將具善復。大虎皮一令賜給。仍命退。諸臣以次出。
정조 3년
己亥五月初二日初更四點。上御誠正閣。右副承旨入侍時。右副承旨徐有防。假注書金載瓚。記事官李信祜鄭東浚。以次進伏訖。上命書判義禁洪樂性。校理柳孟養。司諫李恒祚。持平洪樂淵疏批。有防讀奏洪忠監司農形雨澤狀啓。命書判付。又讀奏洪忠監司本道稅穀裝載狀啓。命書判付。又讀奏黃海監司農形雨澤狀啓。命書判付。又讀奏黃海監司捉虎狀啓。命書判付。又讀奏京畿監司民戶燒火狀啓。命書判付。又讀奏洪忠監司本道稅穀裝載狀啓。命書判付。又讀奏黃海監司稅穀裝載狀啓。又讀奏江華留守稅船護送狀啓。命書判付。又讀奏全羅監司稅穀裝載離發狀啓。又讀奏全羅監司農形狀啓。命書判付。又命書朔書被抄人賞格傳旨判付訖。命退。承史以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐直。左副承旨徐有防坐。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書孟至大仕。
정조 3년
李義翊。以備邊司言啓曰。宿衛所應行事件。雖有前後受敎。紊無統。擧行之際。不特眩於承接。亦非尊體貌之道。適因入侍左相。旣承筵敎。與領相相議。聚輯本所受敎。彙成節目。後日次對稟處。以爲永久遵行之地事。命下矣。臣等謹依下敎。以前後受敎成節目書入之意。敢啓。傳曰。知道。
정조 3년
事變假注書望。白師謹改差代。以孟至大爲事變假注書。
정조 3년
李義翊啓曰。事變假注書孟至大。時無職名。令該曹。依例付軍職。冠帶常仕。何如。傳曰。允。
정조 3년
李秉模啓曰。因實錄廳草記。本院乙未年日記合十四卷。輸送之意。敢啓。傳曰。知道。
정조 3년
又啓曰。春秋館郞廳來言。因實錄廳草記。乙未年時政記。更爲移奉事。允下矣。乙未時政記合七冊。移奉云矣。敢啓。傳曰。知道。
정조 3년
有政。吏批。判書鄭尙淳進。參判兪彦鎬進。參議柳戇進。同副承旨申應顯進。以尹長烈爲正言。韓晩裕爲校理。成天柱爲禮曹參判。李度默爲司僕正。李義存爲兵曹正郞。金熤爲黃海監司。學正單洪聖臣。兵曹。柳誼仍任事承傳。
정조 3년
兵批。判書李徽之進。參判李𡊠入直進。參議洪樂彬病。參知鄭宇淳病。以洪秀輔任希敎爲副摠管。吳載重爲羽林將。李景烈爲訓鍊主簿。鄭如晦爲興陽監牧官。副護軍李師曾。副司直金熤。副司果洪敏海韓永運尹正運韓光植鄭篆宋龍億。
정조 3년
以副摠管望單子。傳于李義翊曰。旣是久任人亦可用。嘗有陞秩之意而未果。左副承旨洪檢。副摠管除授。承旨摠管。元無倂帶之例。況左副以下。又無嘉善爲之者。其本職許遞。前望單子入之。
정조 3년
傳于鄭民始曰。以承旨前望單子修整事。屢勤下敎。而今日又不修整以入。赴政銓官。一倂從重推考。更爲修整以入。
정조 3년
承旨前望單入之。李秉模爲承旨。
정조 3년
李義翊。以宿衛所言啓曰。自今欄後軍三十名。分排各營。本所傳令執事一人。率入直內巡牌將。駕前別抄五人。本所傳令別武士一人入直事。依啓下節目擧行矣。本所近處。處所狹隘。無以容接。建陽門入直禁衛軍五十七名。依古例使之還直於銅龍門前入直處所。而與元入直軍。旣合一處。則將領不必加出。禁衛營把摠一員。依前領率入直。何如。傳曰。允。自明日擧行。
정조 3년
李秉模。以戶曹言啓曰。頃因司宰監中脯罷貢人上言。自本曹。以査實公決之意。分付該監事覆啓。允下矣。卽接該監牒報。則以爲本監所在啓下節目中。大口魚作貢。計給能貢人事。明白載錄。而大口魚貢人等。俱以無賴閑雜之輩。圖囑橫占。今雖奪給。實無呼冤之端。而但其中多有轉賣者。買入之人。雖云誤買。公然見失。亦甚哀矜。竝勿論。自設貢初。至今時存者。池達源高德文高道淳安景億安鶴齡河正圖所貢。竝爲移給於中脯舊貢人李元植李元榟卞信鄭興大。而本監員役輩。所謂官衿。亦皆見奪。不無稱冤。故量宜除出。牌作官衿。而上言人中金聖裕。渠祖放賣之貢。數年前。潛圖移錄。不可以舊貢人論云矣。使之依此擧行。何如。傳曰。允。雖如是釐正。金聖裕誣罔之罪。不可可徵。令該曹。照律勘處。可也。
정조 3년
李義翊。以訓鍊都監言啓曰。本營千摠柳爀。身病甚重。勢難察任。改差。何如。傳曰。允。
정조 3년
掌令李奎緯啓曰。臣爲人昏憒。當事遲鈍。俄者登筵。伏承外書納所懷之敎。而第自來臺規。若値齋日登筵。不得傳啓。則出外。亦無書納所懷之例。故臣竊念三司合辭者。上殿而旣不傳啓。出外而又無所懷。進退無據。書出姑停。亦無其辭。臣顧語諫員。議欲進前必陳所懷之際。賓對將罷。周旋不得。遂使執簡諸員。徒然退出。旣往之出去姑停。雖甚無謂。今日之不得所懷。臣實有失。惟此大論。何等重事。鈍劣胡辭。顧乃如是。自念所合被重譴。臣何可一刻晏然臺次乎。請命遞斥臣職。答曰。勿辭。亦勿退待。
정조 3년
大司諫金文淳。獻納李枰。正言申應顯啓曰。臣等俱以無似。不合於淸朝耳目之任。而懲討義重。冒沒詣臺矣。登筵席適値齋日。擬陳所懷。而聖敎之下。不敢更稟。只循謬例。悶鬱趑趄。憲臣之言。乃發於將退之際。未及周旋。賓對已罷。使莫重合辭。無端闕焉。莫非臣等眛於體之致。昏謬之失。旣無餘地。溺職之罪。尤無所逃。以此情勢。其何敢一刻晏然於臺次乎。請命遞斥臣等之職。答曰。勿辭。亦勿退待。
정조 3년
己亥五月初三日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。今日次對。備堂之懸頉者。何其多也。國榮曰。未知實故之如何。而不可不申飭矣。上曰。左副承旨。旣是久次。爲人亦可用。陞擢用之。何如。國榮曰。下敎誠好矣。上曰。王大妃殿進御一錢五分重人蔘粟米飮。調竹瀝薑汁。一貼煎入。上曰。進御加味黃芩湯停止。竝出榻敎上命退。諸臣以次出。
정조 3년
己亥五月初三日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。尹長烈事。考見日記乎。民始曰。考見日記。則己丑上疏後。癸巳再爲臺諫。而未得其本事矣。上曰。此不過先朝不遠之事。而人皆忘却。殊可怪也。民始曰。政官亦果不知云矣。上曰。海伯。必善爲矣。民始曰。然矣。上曰。洪檢之加資。何如。民始曰。誠是特恩。而以爲惶感無地云矣。上曰。尹長烈之癸巳臺諫。果因先朝下敎。而擬望乎。自院中。更考日記以奏。可也。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書孟至大仕。
정조 3년
以備忘記。長番內官方得賢。假承傳色差下。政院知悉。
정조 3년
徐有防。以宿衛所言啓曰。依傳敎。本所入直將校軍兵抄定後。修成冊以入之意。敢啓。傳曰。知道。
정조 3년
又以禁衛營言啓曰。宿衛所近處建陽門入直本營鄕軍五十七名。依前使之還直於銅龍門前入直處所。而與元入直。旣合一處。則將領不必加出。禁衛營把摠一員。依前率領事。自宿衛所。草記入啓矣。待宿衛所令箭。擧行之意。敢啓。傳曰。知道。依金虎門例。把摠哨官各一員。眼同率領入直。可也。
정조 3년
大司憲鄭昌順啓曰。臣以情以病。無望供職。日事違逋。屛伏竢譴。此際得見兩司諸臺引避之辭。則以齋日入侍。未及所懷。退而姑停。引義自咎。臣於此。誠不勝瞿然悚恧之至。日前賓對。臣亦進參。而適値齋日。不得傳啓。故欲以所懷仰達。合辭方當相率進前之際。遽承出外書納之敎。臣固疎於臺體。闇於事例。遂未免泯默而退矣。出之後。始知所懷。旣異傳啓。書納元無古例。不得已書出姑停。致令莫重懲討之論。終至於廢閣闕啓之歸。伈伈隨詣。默默退出。擧措郞唐。尙今愧恧。昨日掌憲避辭中。旣往之姑停。雖甚無謂云者。卽指臣而言也。旣往之失。果由疎闇。無謂之斥。猶屬平恕。人言之來。臣實自訟。而旣被論斥於僚臺。則勢難仍冒於職次。昨緣賤疾。今始來避。所失尤大。請命遞斥臣職。答曰。勿辭。亦勿退待。
정조 3년
己亥五月初四日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。宿衛所節目。昨已啓下。今果依節目擧行乎。國榮曰。今方擧行矣。上曰。昨日領相。以爲宿衛所事面。不可不重。自上留念云者。意在卿之陞擢。而予素知卿意。故不答矣。國榮曰。聖敎不勝惶感矣。上曰。昨政。海伯善得矣。國榮曰。然矣。上曰。左承旨馳詣永禧殿。右承旨馳詣宗廟。右副承旨馳詣毓祥宮景慕宮懿昭廟。奉審摘奸以來。出榻敎上命退。諸臣以次出。
정조 3년
己亥五月初四日申時。上御誠正閣。徐判府事入侍時。行左承旨鄭民始。記事官李兢淵李信祜鄭東浚。以次進伏訖。上曰。冊子校正。幾何爲之乎。命膺曰。方爲仁宗。本紀矣。上曰。天文志。徐浩修善爲矣。命膺曰。舊本中。或有法例異同者。故一竝改之矣。上曰。法例不可不同之。諸臣所掌者。卿則摠察。好矣。命膺曰。臣今老昏。文字之工甚難矣。上曰。卷帙將爲幾何。命膺曰。似可爲三十餘卷矣。上曰。韻書何當脫稿耶。命膺曰。今幾校正。非久當畢矣。上曰。誌狀。何以爲之乎。命膺曰。前後下敎。非至一再。而終不敢承當。而旣承下詢。玆敢仰達矣。誌狀文字。體段甚重。故在前則有設廳之擧。今雖不如此。宜使文衡主掌爲之矣。上曰。卿何固執若是乎。從速撰進。可也。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防式暇。右副承旨申應顯坐直。同副承旨李秉模坐直。注書李兢淵藥院直一員未差。假注書金載瓚仕直。事變假注書孟至大仕。
정조 3년
李義翊都摠府言啓曰。今日入直宣傳官武兼及有廳軍士。當爲中日習射。而景慕宮夏享祭齋戒相値。不得爲之之意。敢啓。傳曰。知道。
정조 3년
傳于李秉模曰。同副承旨入侍。
정조 3년
李義翊宿衛所言啓曰。禁衛營鄕軍。移直銅龍門草記。依金虎門例。把摠哨官各一員。眼同率領入直事。命下矣。自今日。哨官一員加定。與元入直把摠。同爲入直事。分付該營之意。敢啓。傳曰。知道。
정조 3년
又以宿衛所言啓曰。銅龍門入直鄕軍。依金虎門例。把摠哨官各一員。率領入直事。因傳敎自宿衛所。草記入啓矣。今日爲始。哨官一員。與元入直把摠。同爲入直。而待宿衛所令箭擧行之意。敢啓。傳曰。知道。
정조 3년
都正金亮行疏曰。伏以臣於前月。伏蒙天慈。曲垂閔念。收回史官。使之安意調病。從容前進。體下之仁。務實之政。凡在聽聞。尙切欽聳。臣心感祝。當復如何。臣亦自愛其身。加意醫治。以冀分寸之效。而積年沈痼之證。旣難責效於時月。近又緣久泄之餘。旁生他證。眞元積脫。有難扶回。委身牀簀。一味㱡㱡。乃於此際。伏承敦府新除。繼下別諭。促臣上途。臣於此。尤不勝其悚蹙之至也。噫。臣之前後所被。無非曠絶之恩。而私計之迫隘。轉甚。蓋嘗左右思量。以爲與其積久逋慢。徒煩不敢當之殊禮。毋寧擔舁一行。以首其癃廢短拙之實狀。然後退塡溝壑。亦無所恨。故向來疏啓。蓋已略暴此意。而到今病狀。有加無減。汔此遲滯。則是臣區區本情。無以自見。而罪上添罪。惶懍閔鬱。不啻前日之比也。臣雖無狀。豈敢飾辭引疾。故爲此盤桓前却之態。以孤我聖上實心敦召之盛也。伏惟日月之明。亦已俯燭及此。而臣之登程遲速。旣未預卜。則一向泯默。又非事理之所敢安。玆從縣道復控血懇。伏乞天地父母。俯賜諒察遞臣之職。勘臣之罪。使朝綱肅而私分安。不勝大願。答曰。省疏具悉爾懇。爾之造朝。予日望之者。凡今幾閱月矣。未聞遐志之云挽。但見監章之頻上。虛徐之極。繼之以倀倀也。前月中委遣史官者。意在爲探愼節之近來加減何居。而兼欲知行期。定於那間。及其回也。不惟不副予延佇之至意。所進疏啓。又復讓之以職秩。辭之以疾𧏮。語冞懇而詞逾摯者。一如前上本矣。爾何邁邁至此甚乎。矧今仲夏漸熱。差過旬望。可値盛暑。雖有所愼。及今未甚熱之時。而啓程。則恐不致有添劇之理。爾須諒之。幸俟少間。卽起上來。以副予側席如渴之望。仍傳于李義翊曰。此批答。遣史官。傳諭于敦寧都正金亮行處。
정조 3년
己亥五月初五日。記事官姜彙鈺。義禁府啓目。靈山前縣監洪直浩。莫重還穀。不爲準捧。丁酉戊戌反作。至於七百三石零之多。極爲駭然。刑推得情。何如。傳曰。除刑推議處爲良如敎。
정조 3년
己亥五月初五日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨見金亮行上疏。則以病勢之未差。姑無上來之意。果是實𧏮未差而然耶。國榮曰。臣亦未能詳知。而迨此未甚熱之時。使之上來。似好矣。上曰。批答中。將欲及之矣。上曰。今日次對。以齋戒頉稟。果無時急公事耶。國榮曰。然矣。上曰。宿衛所懸板。昨果揭之否。國榮曰。昨果懸之矣。上曰。今則宿衛所。比前尤別矣。國榮曰。臣之惶蹙轉深矣。讀奏公事訖。國榮曰。惠慶宮湯劑。諸醫以加味六君子湯議定。自明日製入乎。上曰唯。上曰。王大妃殿進御一錢五分重人蔘粟米飮。調竹瀝薑汴。一貼煎入。出榻敎上命退。諸臣以次出。
정조 3년
己亥五月初五日巳時。上御誠正閣。同副承旨入侍時。同副承旨李秉模。記事官李兢淵李信祜鄭東浚。以次進伏訖。上命書傳敎曰。左承旨。馳詣景慕宮。奉審後。摘奸以來。上曰。祭報府持入。賤臣承命奉進。上命讀奏。上曰。實錄廳。何當了畢耶。秉模曰。諸堂專意爲之。則今年內。似可畢役矣。上命退。諸臣以次出。
정조 3년
己亥五月初五日酉時。上御誠正閣。坐直承旨。持公事入侍時。右副承旨申應顯。同副承旨李秉模。假注書金載瓚。記事官李信祜鄭東浚。以次進伏訖。上曰。公事。同副讀之。右副書之。秉模讀奏江原監司罪人到配狀啓。命書判付。又讀奏開城留守本府民燒死狀啓。上曰。開留。似知近日定例。而狀啓中。有違常格。何也。命書傳敎曰。各道渰死燒死囕死人狀啓。恤典規例。各自不同。昨年旣有釐正之擧。則今此開留燒死人狀啓。不請恤典者。已是他道所無之例。而題給太包之。又不言恤典。尤違常格之大者。飭敎之下。如是擧行。殊涉未安。原狀啓。自政院還下送後。委折使之狀聞。仍卽更令修啓。上曰。雖使之更令修啓。而自本府。已給太包。戶曹則不必疊給之意。自政院。分付戶曹。可也。又讀奏慶尙水使戰船將。差下狀啓。命書判付曰。又讀奏京畿監司德泰支屬發配狀啓。命書判付。又讀奏江原監司稅船裝載啓本。命書判付。又讀奏全羅監司順天人囕死狀啓。命書判付。又讀奏黃海監司擊錚罪人到配啓本。命書判付。又讀奏統制使戰船改造狀啓。命書判付。又讀奏慶尙監司罪人成運物故狀啓。命書判付。又讀奏洪忠監司罪人後翼女落漏狀啓。命書判付。又命書傳敎曰。此在前道伯不察之事。卿則勿待罪。上曰。今覽景慕宮祭報府。掌樂僉正徐日輔。今差景慕宮祭官。再明又差永祐園祭官。徐日輔一人外。更無他蔭官乎。且以文執事言之。朴祐源一人外。無一三司文官何也。注書。招致祭享色吏問奏。賤臣。承命招問回奏曰。徐日輔。則以協律郞進去景慕宮。再明始差永祐園祭官。文執事。則朴祐源外。又差侍從臣數人云矣。命書傳敎曰。景慕宮夏享祭。文蔭執事多不擇差。至於文執事。則一人外。皆不以三司塡差。已極未安。又觀各宮廟堂下獻官望單。許多蔭官所差。亦甚苟艱。揆以事體。不可無警勵之道。該郞問名拿處。命書敦寧都正金亮行疏批。上曰。畿邑旣是災年。本州又爲設賑。傳諭史官。檢飭下輩。切勿貽弊之意。分付。命退。承史以次出。
정조 3년
行都承旨洪國榮宿衛所直。行左承旨鄭民始式暇。行右承旨李義翊坐。左副承旨徐有防式暇。右副承旨申應顯坐直。同副承旨李秉模坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
申應顯啓曰。合辭方張之時。兩司無詣臺之員。事甚未安。除在外。受由陳疏入啓外。未肅拜呈告人員。竝卽牌招。何如。傳曰。允。
정조 3년
李秉模。以弘文官言啓曰。新除授校理韓晩裕。卽爲牌招察任。何如。傳曰。允。
정조 3년
以校理韓晩裕牌不進罷職傳旨。傳于李秉模曰。只推。更爲牌招。
정조 3년
孟至大奉命在外代。以趙興鎭爲事變假注書。
정조 3년
李義翊。以御營廳言啓曰。本廳糧餉色從事官李光燮。身病甚重。勢難察任。改差。何如。傳曰。允。
정조 3년
申應顯。以刑曹言啓曰。因戶曹啓辭。司宰監舊貢人金聖裕。誣罔之罪。照法勘處事。命下矣。所當依傳敎擧行。而金聖裕。係是出身。移禁府處之。何如。傳曰。允。
정조 3년
又以義禁府言啓曰。刑曹啓辭內。司宰監舊貢人金聖裕。誣罔之罪。照法勘處事。命下。而係是出身。移本府處之事。允下矣。金聖裕。今方待命。卽爲拿囚之意。敢啓。傳曰。知道。
정조 3년
傳于李秉模曰。近有所愼。不得開講。間未見儒賢矣。今則少得痊可。明日當於臥內召對。仍欲引接。卿其入來事。遣史官。傳諭于儒賢處。
정조 3년
持平林濟遠疏曰。伏以臣才識短劣。聞見謏陋。奉使無狀。自速釁孽。罰止削罷。非罪伊恩。退伏窮閻。嘿數愆尤。悼身名之僇蔑。分聖世之棄物。回首雲天。若隔前生。乃者千萬夢寐之外。伏承霜臺除命。繼降有旨。促臣乘馹上來。榮光所被。州里動色。負累賤臣。何以得此於聖明之下也。枯荄之逢春。寒灰之復燃。未足喩此。臣手擎恩誥。不覺感淚之被面。噫嘻。臣罪尙何言哉。始緣事例之生疎。終致擧措之顚錯。節節謊亂。所關非細。上以辱聖簡。下而羞朝廷。此不但一時鄕野之失而已。將此辜犯。夫豈有當世之念。而敍命纔下。官銜踵縻。藏垢滌瑕之恩。殆若獨偏於臣身。在臣分義。固宜顚倒趨承。少伸叩謝之忱。而以臣滓穢之蹤。實無抗顔周行之望。官職去就。非所可論。而一向偃處。亦所不敢。今始來伏京邸。猥入文字。略暴危懇。伏乞聖上。天地父母。重勘臣罪犯。亟削臣職名。以爲人臣不職者之戒。千萬幸甚。臣方引罪之不暇。豈敢贅及他說。而春秋之義。亂臣賊子。人得以誅之。臣雖不以言職自處。亦可以沐浴而言之矣。噫。我殿下臨御以後。亂逆之變。殆無虛歲。凶肚逆腸。前後一貫。而推其本而溯其源。一則鄭妻也。一則龜柱也。兩賊之窮凶極逆。尙今假息於覆載之間者。古今天下。寧有是哉。恩不可以掩義。私不可以廢公。此理甚明。古訓可稽。以殿下之明聖。亦豈不知此。而四載之間。一味容貸。臺臣之簡。紙欲生毛。喉院之啓。竹已垂罄。上下相持。此何國體。噫。亂根未除。支孽有橫生之患。禍源未塞。餘波無自息之望。聲氣之所關通。駭機闖發。脈絡之相糾連。亂萌潛滋。雖以近日投書之變言之。未必不由於兩賊之不誅也。寬之一字。固帝王之盛節。而不當寬而寬。則亦非用寬之要道也。殿下治逆之法。勿論輕重。以寬爲主。如居簡之多一簡字。故窩藏尙未祛。亂逆無所畏。今年斷一獄。明年又生一獄。種下種子。無時可已。懲討不嚴。變怪層生。烏在其用寬之本意也。憂憤所激。敢此附陳。伏願殿下。廓揮乾斷。亟降兪音。快從三司之請。先正兩賊之罪。以淸亂本。以折禍萌焉。答曰。省疏具悉。所陳當留意。爾其勿辭察職。
정조 3년
己亥五月初六日。記事官姜彙鈺。義禁府。柳爾冑段。申載文納供之後。別無可明之端。而不能禁防之罪。極爲痛駭。以此照律。何如啓目。傳曰。依允。
정조 3년
己亥五月初六日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨見夏享祭報府。祭官無論文蔭。多不擇差。誠可駭也。國榮曰。似是不察之失。而飭敎誠宜矣。上曰。近因調攝。且値齋戒。久未開講矣。國榮曰。然矣。近以講筵之未開。儒賢之召接。亦已多日。雖於臥內。召對則似無所妨矣。上曰。卿言是矣。上曰。王大妃殿。進御加減蔘香散。五貼製入。上曰。惠慶宮進服加味六君子湯。五貼製入。竝出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐直。左副承旨徐有防坐。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
淑昌宮薨逝後。大殿王大妃殿惠慶宮中宮殿。政院玉堂藥房朝廷二品以上六曹堂上奉朝賀大司憲宗班口傳問安。答曰。知道。
정조 3년
擧哀後。大殿王大妃殿惠慶宮中宮殿。政院玉堂單子奉慰問安。答曰。知道。
정조 3년
大殿王大妃殿惠慶宮中宮殿。藥房口傳問安。答曰。知道。
정조 3년
大殿王大妃殿惠慶宮中宮殿。朝廷二品以上六曹堂上奉朝賀大司憲宗班百官單子奉慰問安。答曰。知道。
정조 3년
襲後。大殿王大妃殿惠慶宮中宮殿。政院玉堂單子奉慰問安。答曰。知道。
정조 3년
小歛後。大殿王大妃殿惠慶宮中宮殿。政院王堂單子奉慰問安。答曰。知道。
정조 3년
藥房口傳啓曰。淑昌宮病違出於猝急。竟至不幸。臣等職忝藥院。未及盡誠醫藥之罪。萬死無惜。惶恐待罪。敢啓。答曰。卿等。安心勿待罪。
정조 3년
以承傳色口傳下敎曰。淑昌宮初終凡節。令攸司擧行。
정조 3년
傳于李秉模曰。今日事。係國家興亡。戶參內外。若不能支。則宿衛大將。將何以處之。予將何依。罔措猶屬例語。闕門至近處一第。卽爲擇給。以爲便往來觀慰之地。
정조 3년
以守墓宗班望單子。傳于鄭民始曰。與大喪差有間焉。宗班。皆是行高。恩彦君似當爲之。旣經元陵守陵官。其子雖未滿封爵之年。猶可勝冠。守墓官啓下。政官牌招開政。爵號擬入。
정조 3년
吏批。判書鄭尙淳進。參判兪彦鎬進。參議柳戇進。行右承旨李義翊進。以完豐君濬。今授昭義世子衆孫封爵事承傳。
정조 3년
鄭民始。以禮曹言啓曰。今此淑昌宮喪。百官當有從上擧哀之禮。而至哭臨之節。旣無可據之例。不敢循例磨鍊。何以爲之。敢稟。無批答。
정조 3년
傳于鄭民始曰。擧哀處所。以熙政堂爲之。百官助哀。宣化門外爲之。
정조 3년
又傳于曰。洪樂顯李濟逵柳曾養柳孟養金勉柱竝待令。
정조 3년
鄭民始啓曰。諡號。卽爲擬入事。命下矣。時原任大臣館閣堂上政府西壁六曹參判以上。竝卽命招擧行。何如。依爵號議定時例擧行。
정조 3년
又啓曰。仁淑元嬪諡號單子。旣已啓下。依例招致禮曹郞廳。陪往之意。敢啓。傳曰。知道。
정조 3년
又啓曰。禮曹判書鄭光漢。有稟達事。來詣請對矣。
정조 3년
又啓曰。領議政金尙喆。左議政徐命善。有稟達事。來詣請對矣。
정조 3년
鄭民始。以禮曹言啓曰。今此淑昌宮之喪。大殿王大妃殿惠慶宮中宮殿。當有擧哀之節。卽爲磨鍊擧行。何如。傳曰。允。
정조 3년
又以禮曹言啓曰。今此淑昌宮喪。殯宮禮葬之節事。當設都監擧行。而旣無可援前例。臣曹不敢擅便。何以爲之乎。敢稟。參考昨夏例擧行。
정조 3년
又以禮曹言啓曰。今此淑昌宮喪。內殿擧哀儀註。直爲書入各殿宮之意。敢啓。傳曰。知道。
정조 3년
又以禮曹言啓曰。取考辛未謄錄。則殯宮。宗室及忠義。亦爲差出矣。今亦依此例擧行之意。分付。何如。傳曰。允。
정조 3년
又以禮曹言啓曰。今此淑昌宮銘旌書式。依辛未謄錄。以金字隷書元嬪梓室之意。敢啓。傳曰。知道。
정조 3년
又以禮曹言啓曰。旣已議號。銘旌式。以金字隷書仁淑元嬪梓室之意。敢啓。傳曰。知道。
정조 3년
又以禮曹言啓曰。今此淑昌宮之喪。當有告由之擧。宗廟景慕宮告文。來初八日擧行事。分付。何如。傳曰。允。
정조 3년
李秉模。以司饔院官員。以都提調提調意啓曰。都薛里聽傳敎。分付。據內需司造果廳設行於本院矣。本院移接扈衛廳之意。敢啓。傳曰。知道。
정조 3년
己亥五月初七日。記事官姜彙鈺。義禁府啓目。洪直浩貸錢殖利。固難容罪。除留米反作。亦涉可駭。以此照律。何如。傳曰。依允。
정조 3년
己亥五月初七日辰時。上御誠正閣。左承旨入侍時。左承旨鄭民始。記事官李兢淵李信祜鄭東浚。以次進伏訖。上曰。今日事。豈非國運所關乎。民始曰。病患出於猝急。竟至不幸。誠不知所達矣。上命書傳敎曰。淑昌宮。初七日丑時。逝于昌德宮之養心閤。政院知悉。上曰。內喪雖無代奠官。今則守墓官。幼未將事。以宗班。差出代奠官事。分付。民始曰。朝臣服色。辛未年。有稟定者。入侍時。服時服。殯宮問安時。服淺淡服。而都監堂上。則出入殯宮時。服淺淡服矣。今亦依此例爲之乎。上曰。唯。民始曰。大小祭享。成服前則當權定。而若有服制。則公除前亦不得設行矣。上曰。服制有無。姑未講定。從當下敎矣。上曰。政官牌招開政。上曰。幼學洪福榮。進士洪益榮。帶冠常仕。上曰。王大妃殿進御一錢五分重人蔘粟米飮。調竹瀝薑汁。一貼煎入。上曰。惠慶宮進服一錢五分重人蔘粟米飮。一貼煎入。竝出榻敎上命書藥房口傳啓辭批答。上曰。景雲閣修理窓戶地衣外。從略爲之事。分付三都監。所入當減省以下。竝爲書入事。亦爲分付。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
大殿王大妃殿惠慶宮中宮殿。政院玉堂藥房口傳問安。答曰。知道。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而淑昌宮喪成服前相値。停止之意。敢啓。傳曰。知道。
정조 3년
傳于李秉模曰。內人服色次木四同。布三同。內入事。分付兵曹。
정조 3년
以大司諫金文淳。司諫李恒祚。獻納李枰。正言尹長烈申應淵。掌令李奎緯牌不進罷職傳旨。傳于申應顯曰。只推。
정조 3년
以校理韓晩裕。牌不進罷職傳旨。傳于申應顯曰。只推。
정조 3년
鄭民始。以禮曹言啓曰。今此仁淑元嬪喪。第四日成服時。依辛未例。宗親文武百官。以淺淡服。會哭於殯宮門外。罷散官及館學儒生。以素服。亦爲會哭於外班事。知委。如何。傳曰。允。